L 303/16
BG
Официален вестник на Европейския съюз
23.11.2022 г.
(46)
С член 11, параграф 1 от Делегиран регламент (ЕС) 2020/2015 беше предоставено до 31 декември 2022 г. изключение въз основа на висок процент на оцеляване по отношение на северен пагел (Pagellus bogaraveo), уловен с риболовния уред за непромишлен риболов voracera в участък 9а на ICES, и по отношение на северен пагел, уловен с куки и въдици в подзони 8 и 10 на ICES и участък 9а на ICES.
(47)
В съвместната препоръка се изисква удължаване на срока на това изключение до 31 декември 2023 г.
(48)
НТИКР направи преглед на научната информация и стигна до заключението, че допълнителните опити във връзка със способността за оцеляване би трябвало да осигурят надеждни оценки за процента на оцеляване.
(49)
Предвид доказателствата, представени в миналото от държавите членки с излаз на югозападните води във връзка с процентите на оцеляване, и тъй като допълнителните опити във връзка със способността за оцеляване вероятно ще осигурят надеждни оценки за процента на оцеляване, срокът на това изключение следва да бъде удължен до 31 декември 2023 г., за да може проучванията да бъдат приключени.
Държавите членки с излаз на югозападните води се приканват да представят резултатите от тези проучвания на НТИКР не по-късно от 1 май 2023 г., за да се подкрепи оценката на това изключение при прегледа на задължението за разтоварване през 2023 г.
(50)
С член 14, параграф 1, буква н) от Делегиран регламент (ЕС) 2020/2015 беше предоставено до 31 декември 2022 г. минимално изключение за меджид (Merlangius merlangus), уловен с хрилни мрежи в подзона 8 на ICES.
(51)
В съвместната препоръка се изисква удължаване на срока на това изключение до 31 декември 2023 г.
(52)
НТИКР стигна до заключението, че съгласно предишните оценки уловът и изхвърлените количества на меджид при риболова с хрилни мрежи са ниски и въздействието на изключението върху запаса от меджид по всяка вероятност би било незначително.
(53)
Предвид доказателствата, представени в миналото от държавите членки с излаз на югозападните води във връзка с несъразмерни разходи за обработка на нежелания улов, и планираните проучвания във връзка със селективността, срокът на това изключение следва да бъде удължен до 31 декември 2023 г.
Държавите членки с излаз на югозападните води се приканват да представят резултатите от тези проучвания на НТИКР не по-късно от 1 май 2023 г., за да се подкрепи оценката на това изключение при прегледа на задължението за разтоварване през 2023 г.
(54)
Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон за корабите на Съюза и съответните стопански дейности.
Той следва да се прилага от 1 януари 2023 г.,
ПРИЕ НАСТОЯЩИЯ РЕГЛАМЕНТ:
Член 1 Делегиран регламент (ЕС) 2020/2015 се изменя, както следва: (1) В член 4 параграф 1 се заменя със следното: „1.
Изключението въз основа на способността за оцеляване, предвидено в член 15, параграф 4, буква б) от Регламент (ЕС) No 1380/2013, се прилага: — в участък 7d на ICES в рамките на шест морски мили от брега, но извън установени зони за размножаване, по отношение на обикновен морски език (Solea solea) под минималния референтен размер за опазване, уловен с тралове с трални дъски (кодове на риболовните уреди: OTT, OTB, TBS, TBN, TB, PTB, OT, PT, TX) с размер на окото на тралната торба 80—99 mm, от кораби — с максимална дължина 10 метра и максимална мощност на двигателя 221 kW и — извършващи риболов във води с дълбочина 30 метра или по-малко и продължителността на тегленето е не повече от деветдесет минути; — в участък 7e на ICES в рамките на шест морски мили от брега, но извън установени зони за размножаване, по отношение на обикновен морски език (Solea solea) под минималния референтен размер за опазване, уловен с тралове с трални дъски (код на риболовните уреди: OTB) с размер на окото на торбата, по-голям от 80 mm, от кораби с дължина под 12 m.“